जब से आदमी के अस्तित्व मानल जाव, तब से भाषा के उपयोग हो ता। उपयोग चाहे ध्वनि के रूप में होखे, चाहे संकेत के रूप में आ चाहे कवनो अऊरी रूप में, भाषा के महातम कबो कम नइखे हो सकत। भाषा तऽ बोलचाल के माध्यम हऽ, हर भाव के संप्रेषण के माध्यम हऽ। भाषा के अभाव में केहू अपना मन के कवनों भाव नइखे व्यक्त कर सकत। एकरे कारन आदमी एक-दूसरा से बतिआ सकेला। आपन विचार व्यक्त कऽ सकेला आ दोसरा के विचार समझिओ सकेला। भाषा के बिना आदमी के सामाजिकता खतम हो जाला। समाज के निर्माण पर बट्टा लाग सकेला आ आदमी जंगली हो सकेला। भाषा के सबसे बड़का गुन तऽ ई हऽ कि ओहके खाली ध्वनि से नइखे व्यक्त कइल जा सकत। भाषा तऽ ईशारा के सथवे हावो-भाव से व्यक्त करे के साधन हऽ। ई तऽ सामान्य रूप से सबके साथे देखल जाला कि बोलत बेरा चेहरा के हाव-भाव बदलत रहे ला, हाथ आ अँगुरीओ में हरकत होत रहेला।
जे उपयोग करऽता, ऊ सभे भाषा खातिर हर समय, हर हालात आ हर अवसर पर काम करत रहेला। कहल जाला कि कवनो भाषा के विकास तब्बे हो सकेला जब ओहके अपनावे वाला के मन विराट होखे। जब ओह भाषा में अउरीओ भाषा के शब्दन के लिहल जात होखे। माने भाषा के विचार एकाकी ना, सामासिकी होखे। भोजपुरीओ में एह विचार के देखल जाला। हमरा विचार से जे सामासिकी स्वभाव ना राखेला, ऊ मन से भोजपुरी के सेवक नइखे। आजु के भोजपुरी ना कवनो समय के मोहताज बिआ, ना कवनो योद्धा के। ना कवनो विचारक के मोहताज बिआ, ना कवनो संरक्षण के। भोजपुरी तऽ आदि काल से उपयोग में रहे वाला भाषा हऽ। ऊ तऽ ओह करोड़ों लोग के जीवनशैली हऽ, जे अपना मीठ जुबान आ स्वादिष्ट पकवान से दुनिया के अनेक देशन में आदर पावत बा लोग। भोजपुरी अपना सुंदरता, सरसता आ मधुरता खातिर जानल जाले। भोजपुरी बोले वाला लोग संख्यो में भारत के कवनो भाषा के बोले वाला लोग से कम नइखे बाकिर दुर्भाग्य बा कि आजुओ ना भोजपुरी के संवैधानिक मान्यता मिलल बा आ ना निश्चित ढंग से रोटी-रोजगार के व्यवस्था बाऽ। एगो बात अउरी साँच बा कि भोजपुरी के समृद्धि आ लोकप्रियता के कारण मन अघात रहेला कि एह भाषा के भविष्य उज्ज्वल आ गौरवशाली बाऽ। भाषाई परिवार के स्तर पर भोजपुरी एगो आर्य भाषा हऽ आ मुख्य रुप से पश्चिम बिहार, पूर्वी उत्तर प्रदेश आ उत्तरी झारखण्ड के क्षेत्र में बोलल जाले। आधिकारिक आ व्यवहारिक रूप से भोजपुरी हिन्दीए के एगो उपभाषा हऽ। भोजपुरी अपना शब्दावली खातिर मुख्य रूप से संस्कृत अउरी हिन्दी पर निर्भर बिआ। भोजपुरी उर्दूओ से कुछ शब्द लिहले बा। एहके जाने आ समझे वाला लोग आज संसार के सगरो महाद्वीपन में बा लोग। भोजपुरी के एह विस्तार के सबसे बड़का का मुख्य कारण तऽ इहे रहल बा कि ब्रिटिश राज के दौरान उत्तर भारत से अंग्रेज मजूरी करवावे खातिर अनेक लोगन के ले गइले। तब जे जहवाँ गइल, ऊहवें बस गइल। एह में सूरिनाम, गुयाना, त्रिनिदाद-टोबैगो, फिजी आदि देश प्रमुख बा। सगरो संसार में भोजपुरी जाने वाला लोग के संख्या लगभग 13 करोड़ बा।
भोजपुरी के लेके चारू ओर तरह-तरह के काम हो ता। आज के समय में अनेक पत्रिका से ले के अंतरजाल पर अनेक तथ्य मिल रहल बा। आज हर दिन कहीं-ना-कही, कवनो-ना-कवनो मुद्दा पर सभा-चर्चा के आयोजन होऽता। आज सोशल मिडिया पर अनगिनत समूह उपलब्ध बा। डिजि़टल भारत के साथे हर जगह पर भोजपुरी मौजूद बिआ। चर्चा से ले के पर्चा ले भोजपुरी के बात होऽता। आज फिल्म से ले के साहित्य ले, शिक्षा से ले के वैचारिक परिवर्तन ले, हर जगह भोजपुरी के देखल जा सकता। आज तऽ भोजपुरी में दैनिक पत्रन के ले प्रकाशन हो रहल बा। ई सब भोजपुरी खातिर बड़ा शुभ लच्छन लागत बा। एह शुभ लच्छन में बेर-बेर एगो चिंता होत रहेला कि भोजपुरी में एतना अच्छा-अच्छा साहित्य बा, साहित्यकार बाड़े, बाकीर रोटी के व्यवस्था के तरेऽ? इनल-गिनल मंचन पर दुअर्थी कविता सुना के दाँत चिआर के दू रोपया कमा केऽ? मुंबई जा के अपने घर के माई, बहिन, बेटी, भतिजी जइसन औरतन के अंग-अंग पर गीत लिख केऽ? कि अउरीओ तरीका बाऽ? अगर अउरीओ तरीका बा, तऽ ओहिजा ले पहुँचे खातिर कवनो साधनों बा काऽ? काहें ना भोजपुरी कवनो प्रतियोगिता के भाषा बिआऽ?
साँच कहीं तऽ एह विचारन पर माथा खपावत-खपावत एह ‘भोजपुरी-मंथन’ के परिकल्पना भइल बा।एह पत्रिका से प्रयास ई रहि कि पाठकगण के कवनो तरह के शिकायत ना होई आ ना कलम के सेवक लोग के। विचार ई बाऽ कि कम-से-कम लेखनी के रोसनाई खातिरे सही, कुछ पारिश्रमिक दिहल जाव आ भोजपुरी लेखन के अउरी प्रोत्साहित कइल जाव। प्रयास ई रहि कि भोजपुरी खातिर समर्पित एह यात्रा के हर पड़ाव पर कुछ नवीन कल्पना के साथे नवीन प्रयोग कइल जाव। शब्द, शैली, साहित्य, विचार, संस्कृति के बात होखे चाहे विचारन के अनुकरणीय परिपाटी, ईऽ पत्रिका नवइही लोग के भी नित कुछ नया देबे के प्रयास करी। पत्रिका के निकलला के उद्देश्य व्यावसायिक नइखे, कुछ अलग कइल बाऽ। पत्रिका-टीम प्रयास करी कि प्रतियोगी परीक्षन में भोजपुरी भी होखे आ होखे तऽ ओह पर अध्ययन के सामग्री भी प्रस्तुत कइल जाव।
देश के अनेक विश्वविद्यालयन से ले केऽ पाठ्यक्रमन में भोजपुरी के शिक्षा दिहल जाला। एह पत्रिका के माध्यम से प्रयास कइल जाई कि हर स्तर के अध्येता लोग खातिर सामग्री के व्यवस्था होखे। एतने नाऽ, भोजपुरीया लोग में स्वास्थ के प्रति लापरवाही देखे के मिलत रहेला। माई-बाबूजी दिन-रात लइकन के भग्य सजावे-सँवारे में लागल रहेला लोग। ओह लोग के आपन चिंता रहबे ना करेला। ‘भोजपुरी-मंथन’ के ई प्रयास रही कि पाठकगण के स्वास्थ्य से जुड़ल जानकारी भी समय-समय पर उपलब्ध करावत रहल जाव। प्रत्रिका के हर संभव प्रयास रही कि शिक्षा के हर क्षेत्र से, हर पहलू से, हर गतिविधि से आ हर पद्धति से पाठक लोग के परिचय करावत रहल जाव। आज के शिक्षा व्यावसायिकता के सथवे अपना में गुणवत्ता भी रखले बा, एही कारने पत्रिका शिक्षो खातिर लेख-नमूना प्रस्तुत करत रही। एह सच्चाई के तऽ भोजपुरी के समर्थन ना करे वाला लोग भी जानत बा लोग कि भोजपुरी भाषा साहित्यिक अउरी शाब्दिक रूप से जेतना धनिक बा ओतना दुनिया के दोसर भाषा ना लउके ला। आदिकाल से ही देखल जा सकता कि कबो भोजपुरी भाषा के साहित्यकार लोग के कमी नइखे रहल। भक्ति साहित्य के बात होके चाहे देशभक्ति साहित्य के, आधुनिक काव्य के बात होखे, चाहे साहित्य के कवनो विधा के, गुरू गोरक्षनाथ, कबीर, रैदास से ले के भोलानाथ गहमरी, धरीक्षण मिश्र आ वर्तमान साहित्यकारन के एगो असीमित सूची बा। अगर ईमानदारी से देखल जाव त भोजपुरी के विकास से भोजपुरी क्षेत्र के भी विकास होई। अगर लइका अपना मातृभाषा में बिद्यालय स्तरीय शिक्षा लिहें सों तऽ ओकनी में निश्चित रूप से भाषिक मारक क्षमता के विकास होई। मातृभाषा में अभिव्यक्ति जेतना प्रभावशाली होला ओतना दोसर भाषा में असर ना रहेला। शिक्षा के प्रभाव आ दबाव के दृष्टि से देखल जाव तऽ सहजता से पता चल जाला कि दोसर भाषा में शिक्षा ग्रहण छोट-छोट लईकन पर मानसिक दवाब भी बनावेला।
आज तऽ वैश्विक स्तर पर शिक्षा के सथवे हर क्षेत्र में कौशल के विकास के चर्चा होता। अगर आदमी कवनो क्षेत्र में दक्ष बाऽ त ओहके अपना कौशल के थाती समझे के चाहीं। एह पत्रिका में निरन्तर कवनो ना कवनो कौशल के चर्चा आ ओहसे कवना-कवना तरे आर्थिक लाभ हो सकेला, एह सब मुद्दन पर चर्चा कइल जाई। वैसे आदमी के कौशल ओकरा तैयारी के भी होला, प्रतियोगी परीक्षन में सफलता के भी होला। अपना देश के लगभग हर परीक्षन में सामान्य-ज्ञान के जरूरत पड़ेला, तऽ एह पत्रिका में प्रयास रही कि हमेशा पाठक लोग के सामान्य-ज्ञान के वृद्धि भी कइल जाव। ‘भोजपुरी-मंथन’ पाठकगण के हर क्षेत्र से परिचय करावत रही आ हर क्षेत्र के समाचारन के, लेखन के, जानकारीयन के प्रस्तुत करत रही। हमनी के साहित्य के चर्चा करेब, तऽ संस्कृति के भी करेब। चर्चा के दौर में अगर स्वास्थ्य रही, शिक्षा रही, कौशल आ सामान्य-ज्ञान रही तऽ राजनैतिक हलचल काहें ना रही। राजनीति खाली नफरत आ द्वेष से भरल ना रहेला, एगो देश के वृद्धि आ समृद्धि से ले केऽ देश के मान-सम्मान आ पहिचान ले राजनीति से प्रभावित होला। एह पत्रिका द्वारा प्रयास कइल जाई कि राष्ट्रीय होखे भा अंतर्राष्ट्रीय, क्षेत्रीय होखे भा समीकरणात्मक, राजनीति पर भी एगो स्वस्थ चर्चा करे के प्रयास करेब।
कहल जाला कि साक्षात्कार साहित्य के सबसे प्रमाणिक विधा हऽ। साक्षात्कार जब कवनो व्यक्ति के होखे तऽ पाठक ओह व्यक्ति के गुण-दोष, भाव-स्वभाव से परिचित होला। साक्षात्कार के व्यक्तित्व-निखार के एगो सशक्त माध्यम कहल जाता। ‘भोजपुरी-मंथन’ के हर अंक में प्रयास होई कि ज्ञान-विज्ञान, कला-संस्कृति, धर्म-राजनीति आदि कवनो-ना-कवनो क्षेत्र के व्यक्ति के साक्षात्कार प्रस्तुत कइल जाव। पत्रिका के ई प्रयास रही कि पाठक लोग के निरंतर व्यावसायिक शिक्षा से भी जोड़ल जाव आ नया-नया व्यावसाय आ ओकरा ढाँचा से परिचय करावल जाव। परिचय खाली व्यावसाय के से ना, खाली ओकरा कौशल से ना, बाकिर पत्रिका निरन्तर प्रयास करी कि पाठक लोग के लगे ले रोजगार के अवसर पहुँचे। लोग के अनया-नया रोजगार के अवसर से अवगत करावल जाव।
भोजपुरी भाषा में निबद्ध साहित्य के भले प्रचुर परिमाण नइखें, बाकिर तबो ढेर सरस कवि आ अधिकारी लेखक भोजपुरी के भंडार के भंडार भरे में लागल बाड़े। भोजपुरिया लोग के अपना भाव से आ भाषा से बड़ाा प्रेम होला। देश-विदेश मिला के अनेक संस्था दिन-रात भोजपुरी के प्रचार में संलग्न बाड़ी। विश्व भोजपुरी सम्मेलनन के माध्यम से समय-समय पर आंदोलनात्म, रचनात्मक आ बैद्धिक स्तरन पर भोजपुरी भाषा, साहित्य आ संस्कृति के विकास में निरंतर जुटल रहेला। सम्मेलनन से ग्रन्थन के सथवे साहित्यकारन के सम्मान तऽ होला, बाकिर तबो लागेला कि कुछ अउरी ठोस होखे के चाहीं। आज देशवे में ना, ग्लोबल स्तर पर भोजपुरी भाषा आ साहित्य के सहेजे आ प्रचार-प्रसार के काम हो रहल बा। ई सब देख के मन आश्वस्त होला कि भोजपुरी अब कवनो शर्त पर गर्त में तऽ नइखे जा सकत, बाकिर उम्मिद के ओहि दुआरी से जब समाज में व्याप्त सच्चाई के अँजोर आवेला तऽ मन खटाऽ जाला। करेजा पर एगो अइसन चोट लाकेगा कि भीतर के मार भीतरे सहे के पड़ेला।
कई बेर देखे के मिलेला कि भोजपुरी के नाम पर फुहड़ता परोसल जाता। ओकर विरोधो हो ताऽ, बाकिर कई बेर विरोध के दलगत आ गुटगत दायरा में बाँध दिहल जाता। कई बेर सभा-सोसाइटी में हमार-तहार कऽ के एक-दोसरा के गरदन में माला पहिरा के अखबारन के शोभा बढ़ावल जाला आ आपने पीठ थपथपा के भोजपुरी के नाम पर पुरस्कार के प्रदर्शनी तैयार कइल जाला। अच्छा से अच्छा लेखन के भी बिना पारिश्रमिक के छाप के लेखन के सेवा के नाम दे के अपने गँठरी बान्हल तऽ आज प्रकाशन आ संपादन के पंचलाइन वाला शैली हो गइल बा। एह पत्रिका द्वारा प्रयास कइल जाई कि गुट से दूर हो के सबके एकजूट कइल जाव। प्रयास पक्ष आ विपक्ष के खेल से दूर हो के निष्पक्ष रूप प्रस्तुत कइल जाव। प्रयास खाली साहित्य के विकास ना रही, प्रयास दक्षता के विकास आ प्रसार कइल रही। प्रयास रोटी के अवसर उपलब्ध करवला से ले के अवसर के पाठक लोग ले पहुँचावल रही।
पत्रिका तऽ आशा रूपी पनछुइया नाव पर बइठ के अपना हौसला आ विश्वास के दम पर भाषा के अथाह समुन्दर में उतर रहल बा, अब पाठकगण के हाथ में बा कि रउरा सो अपना आशीष आ प्रोत्साहन से एके पार लगाईं चाहें मझधार में लेजाऽके झिझिर खेलाईं। ई तऽ सबके पता बाऽ कि मंथन से खाली अमृते ना निकली, विषों निकली। अब पाठकगण के साथे समाज के सुधिगण के हाथ में बाऽ कि रउरा सभे अपना अनुभव आ सुझाव के ताकत से एह ‘भोजपुरी-मंथन’ के कहाँ देखत बानी। हर हाल में पत्रिका अपना दम भर सकारात्मक आ सृजनात्मक सोच के साथे हर क्षेत्र के रचनात्मकता के आदर करत रही आ आगे बढ़त रही।
राउर
केशव मोहन पाण्डेय
संपादक
भोजपुरी मंथन
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva awa_Deva mai_Deva hne_Deva bho_Deva